title: Gregorio López Raimundo
text: Gregorio López Raimundo, naixito de Taust (Cinco Villas) l'11 de chunio de 1914 y muerto en Barcelona (Barcelonés, Catalunya) o 17 de noviembre de 2007, estió un politico aragonés, qui desembolicó a suya carrera politica en a politica de Catalunya, estando-ie Secretario Cheneral d'o Partit Socialista Unificat de Catalunya.
  
  As suyas primeras anyadas 
  Quan Gregorio teneba 12 anyadas, os suyos pais se tresladoron a treballar a la ciudat de Zaragoza, encara que Gregorio, con su chermano Antonio López Raimundo, quedó en Taust con uns familiars. En 1934 viviba en Barcelona, a on esdevinió miembro d'as Juventudes Socialistas, prenendo parte en 1936 en a creyación d'as Juventuts Socialistes Unificades de Catalunya.
  
  En primerías d'a Guerra Civil morió su chermano Antonio López Raimundo, sendicalista d'a Unión General de Trabajadores, y Gregorio pasó a militar en o Partit Socialista Unificat de Catalunya (PSUC), estando comisario politico de l'Exercito Popular Republicano en o Frent d'Aragón dica l'ofensiva de Catalunya, quan trescruzó a muga con Francia ta esdevenir-ie refuchiato politico, estando internato en o campo de concentración de Sant Cebrià de Rosselló.
  
  A Guerra Civil y o franquismo 
  Quan esclató a Segunda Guerra Mundial, Gregorio Lopez Raimundo se tresladó en primeras enta Mexico, a on vivió 6 anyads, ta dimpués tornar clandestinament a trescruzar a muga tornando a l'Espanya franquista. Una vegata en trritorio catalán, tornó a organizar o PSUC clandestín en Barcelona, dica a suya detención por a Policía franquista en 1951 quan preneba parte en a vada de tranvías de Bacelona, d'a quala n'estió uno d'os organizadors. Os vecins de Taust organizoron una recullita de sinyaturas ta demanar a suya libertat, estando o primer sinyatario l'alcalde de Taust. En 1952 lo condenoron a 20 anyadas de garchola por as suyas actividatz politicas, no demanando-ie a pena de muerte por as presions internacionals. L'indultoron d'a suya condena, pero l'expulsoron de territorio espanyol, encara que tornó a dentrar-ie clandestinament.
  
  En 1956 l'esleyoron miembro d'o Secretariato y en 1965 Secretario Cheneral d'o Partit Socialista Unificat de Catalunya, sustituindo a Josep Moix i Regàs. Dende ixe inte, desembolicó en a clandestinidat as suyas tascas politicas.
  
  O restablimento d'as libertatz 
  En 1977, quan se legalizó o PSUC, l'esleyoron deputato en o Congreso d'os Deputatos por o suyo partito por a circumscripción de Barcelona en as eleccions chenerals espanyolas de 1977, tornando a esleyir-lo en as eleccions de 1979 y en as eleccions de 1982. Dende os suyos cargos politicos, estió firme valedor de l'eurocomunismo que preconizaba o Secretario Cheneral d'o Partido Comunista de España, Santiago Carrillo.
  
  En 1985 albandonó a primera linia d'a vida politica, anque en 1997 optó por vinclar-se con o PSUC viu, estando-ne o suyo president honorifico.
  
  Homenaches 
   Fillo predilecto de Taust.
   2001: Medalla d'Oro de Barcelona.
   2004: Doctor honoris causa por a Univerdidat Politecnica de Catalunya.
   2005: Medalla d'Oro d'a Cheneralidat de Catalunya.
  Antiparte, o cantaire Raimon li adedicó en 1973 a suya canción T'he conegut sempre igual.
  
  Obras 
   1976: PSUC: per Catalunya, la democracia i el socialisme.
   1979: Cristianismo y socialismo en libertad.
   1981: El PSUC y el eurocomunismo.
   1989: Escrits. Cinquanta anys d'acció (1937-1988).
   1993: Primera clandestinidad: memorias.
   2006: Para la historia del PSUC.
  
  Vinclos externos 
    Lopez Raimundo nombrado Hijo Predilecto de la Villa de Tauste en TausteWeb.
    Muere Gregorio López Raimundo, líder del PSUC durante el franquismo y la transición, en El Sueño Igualitario, numero 48.
    Fallece Gregorio López Raimundo, histórico dirigente del PSUC, en o diario La Vanguardia.
  
  Referencias 
  
  Exiliaus d'o franquismo
  Muertos en Barcelona
  Naixius de Taust
  Politicos d'Aragón
  Politicos de Catalunya
  Politicos d'o Partit Socialista Unificat de Catalunya
  1914 (naixencias)
  2007 (muertes)